പ്ലസ്ടു വിദ്യാര്ഥിനിയുടെ ആത്മഹത്യ:യുവാവ് അറസ്റ്റില് വെഞ്ഞാറമൂട്: പ്ലസ്ടു വിദ്യാര്ഥിനി വിഷംകഴിച്ച് ആത്മഹത്യ ചെയ്ത സംഭവത്തില് യുവാവിനെ പോലീസ് അറസ്റ്റ് ചെയ്തു. കഴിഞ്ഞ 30ന് കിളിമാനൂര്, വാലഞ്ചേരി, കണ്ണയംകോട് വിഎസ് മന്സിലില് അല്ഫിയ ആത്മഹത്യ ചെയ്ത കേസില് യൂത്ത് കോണ്ഗ്രസിന്റെ കോവിഡ് പ്രവര്ത്തനങ്ങള്ക്കായുള്ള ആംബുലന്സിലെ ജീവനക്കാരന് ജിഷ്ണു എസ്. നായര് 27ആണ് പിടിയിലായത്. പെണ്കുട്ടിയുടെ പിതാവ് ഷാജഹാന് നല്കിയ പരാതിയെ തുടര്ന്ന് പോലീസ് പ്രത്യേക അന്വേഷകസംഘം രൂപീകരിച്ച് നടത്തിയ അന്വേഷണത്തിലാണ് പ്രതിയെ പിടികൂടിയത്. മൂന്ന് മാസങ്ങള്ക്ക് മുമ്ബ് ഷാജഹാനും കുടുംബത്തിനും കോവിഡ് ബാധിച്ചിരുന്നു. ഇവരെ ഓരോരുത്തരെയായി കിളിമാനൂര് പഞ്ചായത്തിലെ പരിചരണകേന്ദ്രത്തില് എത്തിച്ചത് ജിഷ്ണുവിന്റെ ആംബുലന്സിലായിരുന്നു. തുടര്ന്ന് വിവാഹം ചെയ്യാമെന്നും പ്രതി പെണ്കുട്ടിക്ക് വാക്ക് നല്കിയിരുന്നുവെന്നും യുവാവ് മറ്റൊരു പെണ്കുട്ടിയോട് അടുത്തതോടെ അല്ഫിയ മാനസികമായി തകര്ന്നുവെന്നും വീട്ടുകാര് പോലീസില് നല്കിയ പരാതിയില് പറയുന്നു. കഴിഞ്ഞ 26ന് താന് വിഷം കഴിച്ച് ആത്മഹത്യ ചെയ്യുവാന് പോകുകയാണ് എന്ന് പ്രതിയെ വിളിച്ചറിയിക്കുകയും, വാട്സ്ആപ്പില് മെസേജ് ഇടുകയും ചെയ്തു. വിഷം കഴിക്കുന്നതിന്റെ വീഡിയോയും ഫോട്ടോയും പെണ്കുട്ടി പ്രതിക്ക് അയച്ചുകൊടുത്തിരുന്നു.28ന് അവശയായ പെണ്കുട്ടിയെ മെഡിക്കല് കോളജ് ആശുപത്രിയില് എത്തിച്ച് നടത്തിയ പരിശോധനയില് എലിവിഷം ഉള്ളില് ചെന്നതായി കണ്ടെത്തുകയും തുടര്ന്ന് മരണം സംഭവിക്കുകയുമായിരുന്നു.ശാസ്ത്രീയ പരിശോധനകള് നടക്കുന്നുണ്ടെന്നും കേസില് മറ്റു പ്രതികള് ഉണ്ടെങ്കില് ഉടന് പിടിയിലാകുമെന്നും പോലീസ് പറഞ്ഞു. കിളിമാനൂര് സിഐ എസ്. സനൂജ്, എസ്ഐമാരായ വിജിത്ത് കെ. നായര് ,പ്രദീപ്, ഷാജി സിപിഒമാരായ രഞ്ചിത്ത് രാജ്, റിയാസ്, ഷാജി,സുനില്കുമാര് എന്നിവര് അറസ്റ്റിനു നേതൃത്വം നല്കി.പ്രതിയെ റിമാന്ഡു ചെയ്തു.